Document ID: 31985R0225

Padomes Regula (EEK) Nr. 225/85
(1985. gada 29. janvāris),
kas nosaka dažus īpašus pasākumus saistībā ar īpašajiem Grenlandei piemērojamajiem noteikumiem par zveju
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 43. pantu un Protokola par īpašajiem noteikumiem Grenlandei 1. panta 2. punktu,
ņemot vērā Komisijas priekšlikumu,
ņemot vērā Eiropas Parlamenta atzinumu [1],
tā kā ar Līgumu, ar ko attiecībā uz Grendlandi groza Eiropas Kopienu dibināšanas līgumus, uz Grenlandi attiecina noteikumus par to aizjūras zemju un teritoriju asociēšanu, kuras uzskaitītas Līguma ceturtajā daļā; tā kā Protokola par īpašajiem noteikumiem Grenlandei 1. pantā zivsaimniecības produktu ievešanu no Grenlandes saista ar to iespēju piekļūt Grenlandes zvejas ūdeņiem, kura Kopienai piešķirta saskaņā ar Nolīgumu par zveju starp Eiropas Ekonomikas kopienu no vienas puses un Dānijas valdību un Grenlandes pašvaldību no otras puses, kas apstiprināts ar Regulu (EEK) Nr. 223/85 [2];
tā kā minētajā nolīgumā un protokolā, kas minēts tā 2. panta 1. punktā, ir paredzēta pušu saistību koriģēšana un Nolīguma par zveju darbības pārtraukšana;
tā kā tādēļ būtu jānosaka atbilstoša procedūra šo noteikumu ieviešanai,
IR PIEŅĒMUSI ŠO REGULU.
1. pants
Saskaņā ar 2. pantā paredzēto procedūru pieņem lēmumus par šo:
a) par to Kopienas saistību koriģēšanu, kuras izriet no Nolīguma par zveju 2. panta 1. punktā minētajiem protokoliem;
b) par Nolīguma par zveju darbības pārtraukšanu saskaņā ar tā 10. pantu;
c) attiecībā uz šādu pārtraukšanu par tādu attiecīgu pasākumu veikšanu, kuri attiecas uz to zivsaimniecības produktu ievešanu, kā izcelsme ir Grenlandē.
2. pants
1. Gadījumos, kas minēti 1. punktā, Komisija pēc dalībvalsts pieprasījuma vai pēc savas ierosmes lemj par vajadzīgajiem pasākumiem, kurus dara zināmus dalībvalstīm un piemēro tūlīt.
Jebkura dalībvalsts par šādu Komisijas pasākumu var paziņot Padomei. Padome ar kvalificētu balsu vairākumu šādu pasākumu var grozīt vai atcelt.
2. Tiklīdz Nolīgumā par zveju paredzētajās apspriedēs ir panākts vajadzīgais līdzsvars, pasākumus atceļ saskaņā ar 1. punktā noteikto procedūru.
3. pants
Šī regula stājas spēkā dienā, kad stājas spēkā Līgums, kas attiecībā uz Grenlandi groza Eiropas Kopienu dibināšanas līgumus.
Šī regula uzliek saistības kopumā un ir tieši piemērojama visās dalībvalstīs.
Briselē, 1985. gada 29. janvārī

Labels: 18
15
5
6